รัฐบาลไทย-ข่าวทำเนียบรัฐบาล-บีโอไอหนุนเอสเอ็มอีไทยต่อยอดสู่อุตฯ เครื่องมือแพทย์
วันพฤหัสบดีที่ 16 มีนาคม 2560
บีโอไอหนุนเอสเอ็มอีไทยต่อยอดสู่อุตฯ เครื่องมือแพทย์
บีโอไอหนุนอุตสาหกรรมทางการแพทย์ตามนโยบายขับเคลื่อนประเทศไทย 4.0  นําทีมเอสเอ็มอีร่วมงานแสดงชิ้นส่วนอุตสาหกรรมการแพทย์ระดับโลก  ณ ประเทศญี่ปุ่น ปลื้มผลเจรจาธุรกิจดันมูลค่าค้าขายร่วมกันในอนาคตกว่า 520 ล้านบาท พร้อมลุยกิจกรรมจับคู่ผู้ผลิตรายใหญ่
นายวิรัตน์ ธัชศฤงคารสกุล ผู้อํานวยการหน่วยพัฒนาการเชื่อมโยงอุตสาหกรรม หรือหน่วยบิลด์ (BUILD) สํานักงานคณะกรรมการส่งเสริมการลงทุน (บีโอไอ) เปิดเผยว่า เมื่อเร็ว ๆ นี้ หน่วยบิลด์ ได้จัดกิจกรรมนําผู้ประกอบการขนาดกลางและขนาดย่อม (เอสเอ็มอี) ในอุตสาหกรรมผลิตชิ้นส่วนยานยนต์ และอยู่ระหว่างการขยายฐานธุรกิจไปสู่การผลิตเครื่องมือทางการแพทย์ เดินทางไปร่วมงานเมดิคัล ดีไวน์ ดีเวลล็อปเมนท์  เอ็กโป 2017 (Medical Device Development Expo 2017) ซึ่งเป็นงานแสดงชิ้นส่วนอุตสาหกรรมทางการแพทย์ใหญ่เป็นอันดับ 2 ของโลก ณ เมืองโอซากา ประเทศญี่ปุ่น
ทั้งนี้ผู้ประกอบการของไทยจาก 12 บริษัท ได้นําตัวอย่างที่เป็นผลิตภัณฑ์เด่นผลิตจากฝีมือคนไทย ร่วมจัดแสดงภายในงาน เช่น เตียงทันตกรรมแบบพกพา เตียงคนป่วย และผลิตภัณฑ์สายยางน้ําเกลือ ซึ่งได้รับความสนใจจากนักธุรกิจและนักลงทุนญี่ปุ่นเป็นอย่างมาก มีผู้เข้าร่วมเจรจาธุรกิจกับผู้ประกอบการไทย จํานวน132 ราย คาดว่าจะก่อให้เกิดการซื้อขายในอนาคต 113 คู่ คิดเป็นมูลค่าการค้าร่วมกันประมาณ 520 ล้านบาท
ในโอกาสนี้ หน่วยบิลด์ยังได้ร่วมกับสํานักงานเศรษฐกิจการลงทุน ณ นครโอซากา (บีโอไอ โอซากา) นําคณะผู้ผลิตไทยเข้าเยี่ยมชมงานวิจัยของมหาวิทยาลัยมิเอะ (Mie University) ซึ่งเป็นหนึ่งในมหาวิทยาลัยที่มีความโดดเด่นด้านผลงานวิจัยพัฒนาเครื่องมือแพทย์ และที่ผ่านมาได้ร่วมมือด้านวิจัยและพัฒนากับคณะแพทย์แห่งมหาวิทยาลัยขอนแก่นของประเทศไทย รวมถึงมหาวิทยาลัยต่างๆ ในภูมิภาคอาเซียน เช่น เมียนมา สปป.ลาว ในการวิจัยกระดูกสันหลังเทียมทําจากโลหะไทเทเนียม ซึ่งได้รับความสนใจในวงการแพทย์อย่างมาก
นอกจากนี้ยังนําผู้ประกอบการไทยเข้าชมเทคโนโลยีทางการแพทย์ของบริษัท มาสเคิล คอร์ปอเรชั่น จํากัด ผู้ผลิตและจําหน่ายอุปกรณ์ทางการแพทย์ให้แก่สถานพยาบาลรายใหญ่ในสหรัฐอเมริกา ซึ่งบริษัทมีความเชี่ยวชาญในการผลิตหุ่นยนต์ช่วยดูแลรักษาพยาบาล และอุปกรณ์ทุ่นแรงของพยาบาล โดยบริษัทได้สาธิตหุ่นยนต์ผู้ช่วยพยาบาล (Robohelper Sasuke) ในการช่วยเหลือคนไข้นอนติดเตียง รวมถึงนําเสนอผลงานวิจัยพัฒนาผลิตภัณฑ์ใหม่ล่าสุด และผลิตภัณฑ์อื่น ๆ เช่น หุ่นยนต์ใช้ในงานก่อสร้างชื่อ “Yume Robo” ซึ่งใช้มอเตอร์ในการควบคุมสั่งการทํางาน
“หน่วยบิลด์มั่นใจว่าการจัดกิจกรรมในรูปแบบต่างๆนี้ จะช่วยสร้างโอกาสในการเรียนรู้เทคโนโลยีและนวัตกรรมใหม่ ๆ ไปจนถึงช่วยขยายตลาดสินค้าให้กับผู้ประกอบการไทยได้มากขึ้น ขณะเดียวกันยังทําให้หน่วยงานในต่างประเทศเกิดความมั่นใจและเชื่อมั่นในศักยภาพของผู้ประกอบการไทย เพื่อให้อุตสาหกรรมทางการแพทย์ของไทยก้าวเข้าสู่เวทีระดับโลกในอนาคตได้อย่างภาคภูมิ” นายวิรัตน์ กล่าว
นายวิรัตน์ กล่าวเพิ่มเติมว่า ผู้ผลิตชิ้นส่วนอุตสาหกรรมของไทย มีความสามารถและมีศักยภาพขยายฐานการผลิตไปยังอุตสาหกรรมต่อเนื่องอื่น ๆ ได้อีกมาก เพื่อรองรับการขับเคลื่อนไปสู่ประเทศไทย 4.0 อย่างไรก็ตามผู้ผลิตจําเป็นต้องให้ความสนใจศึกษา พัฒนา และนําเทคโนโลยีและนวัตกรรมต่างๆ มาใช้ให้เกิดประสิทธิภาพสูงสุด
ทั้งนี้ตลอดปี 2560 หน่วยบิลด์มีแผนจัดกิจกรรมนําเอสเอ็มอีไทยเดินทางไปร่วมงานแสดงสินค้าและศึกษาศักยภาพการผลิตกับผู้ผลิตรายใหญ่ในหลายประเทศอย่างต่อเนื่อง เช่น งานฮันโนเวอร์ (Hannover Messe 2017) ประเทศเยอรมนี ซึ่งเป็นมหกรรมงานแสดงสินค้าที่ใหญ่ที่สุดของโลกด้านเทคโนโลยีการผลิต นวัตกรรมและระบบอัตโนมัติต่างๆ สําหรับเครื่องจักรอุตสาหกรรมขนาดใหญ่
สําหรับในช่วงเดือนเมษายน 2560 จะนําผู้ผลิตชิ้นส่วนยานยนต์และอิเล็กทรอนิกส์ของไทย เดินทางไปร่วมงานแสดงสินค้าเมดเทค เจเปน 2017 (MEDTEC Japan 2017) ณ กรุงโตเกียว ประเทศญี่ปุ่น โดยงานดังกล่าวเป็นงานแสดงเทคโนโลยีทางการแพทย์ จากบริษัทแนวหน้าของประเทศญี่ปุ่นที่รวมผู้ผลิตเครื่องมือแพทย์ที่มีเทคโนโลยีขั้นสูง (Advanced Technology, Cutting-Edge Technology) กลุ่มผู้ผลิตวัสดุอุปกรณ์เครื่องมือ และกลุ่มเภสัชกรรม เป็นต้น โอกาสนี้จะจัดให้มีกิจกรรมเจรจาจับคู่ธุรกิจ (Business Matching) ระหว่างเอสเอ็มอีของไทยกับผู้ประกอบการรายใหญ่ในกลุ่มอุตสาหกรรมเครื่องมือแพทย์ และอุปกรณ์ จากประเทศญี่ปุ่น ซึ่งจะเป็นการขยายเครือข่ายการเชื่อมโยงอุตสาหกรรมและส่งเสริมการรับช่วงผลิตจากต่างประเทศอีกด้วย
++++++++++++++++++++++++++++++++++++